Zigmantas Balčytis
Zigmantas Balčytis (sündinud 16. novembril 1953 Juodžiai külas Šilutė rajoonis) on Leedu majandustegelane ja sotsiaaldemokraatlik poliitik, 2009–2019 Euroopa Parlamendi liige. 2005–2007 oli ta Leedu rahandusminister, 1. juunist 4. juulini 2006 ühtlasi Leedu peaministri ajutine kohusetäitja. Zigmantas Balčytis lõpetas 1976. aastal Vilniuse Ülikooli rahandus- ja arveldusteaduskonna majandusküberneetika erialal ja töötas seejärel toiduainetetööstuse ministeeriumi projekteerimis- ja konstrueerimisbüroos. Aastatel 1978–1984 oli ta komsomoli palgal. Aastatel 1984–1989 oli Zigmantas Balčytis Leedu Riikliku Filharmoonia direktori asetäitja, aastatel 1989–1991 juhtis ta Leedu ametiühingute majandustegevust ja koolituskeskust ning aastatel 1992–1994 Vilniuse Asfaltbetoonitehast. Poliitilist karjääri alustas ta aastatel 1994–1996 Vilniuse abilinnapeana. 1996. aastal pöördus tagasi ettevõtlusesse, olles 2000. aastani Leedu-Ungari ühisfirma Lithun direktori esimene asetäitja. Alates 19. oktoobrist 2000 oli Zigmantas Balčytis Leedu Sotsiaaldemokraatliku Partei liikmena Leedu Seimi liige. 5. juulist 2001 kuni 13. maini 2005 oli ta Leedu transpordi- ja sideminister, seejärel Leedu rahandusminister. Rahandusministrina oli Zigmantas Balčytise peamine ülesanne valmistada ette Leedu liitumist euroalaga 1. jaanuaril 2007. Pettumuseks kujunes Euroopa Komisjoni 16. mai 2006. aasta otsus jätta Leedu euroalaga liitumise taotlus rahuldamata. Pärast Algirdas Brazauskase valitsuse tagasiastumist seoses Leedu Tööpartei ümber puhkenud korruptsiooniskandaaliga nimetas president Valdas Adamkus Zigmantas Balčytise 1. juunil 2006 Leedu peaministri kohusetäitjaks. 15. juunil 2006 tegi president talle ettepaneku asuda moodustama uut valitsust, kuid 20. juunil lükkas Leedu parlament Balčytise kandidatuuri peaministri ametikohale tagasi. 4. juulil 2006 andis ta ameti üle parlamendi poolt peaministriks kinnitatud erakonnakaaslasele Gediminas Kirkilasele. 18. juulil 2006 ametisse vannutatud Gediminas Kirkilase valitsuses jätkas Zigmantas Balčytis tööd rahandusministrina kuni oma tagasiastumiseni 27. märtsil 2007. Ametliku põhjusena ametist lahkumisel nimetas ta oma poja Donatas Balčytise kohtuasja, kuid poliitikakommentaatorite hinnangul võis tegelikuks põhjuseks olla Leedu valitsuse euroalaga liitumise nurjumine, mille eest kritiseeris Balčytist ka Euroopa Komisjoni volinik Dalia Grybauskaitė. Aastatel 2008–2009 juhtis Zigmantas Balčytis Seimis Leedu Sotsiaaldemokraatliku Partei fraktsiooni. 2009. aasta Euroopa Parlamendi valimistel valiti Zigmantas Balčytis Euroopa Parlamendi liikmeks. Ta jätkas Euroopa Parlamendi liikmena ka pärast 2014. aasta valimisi. 11. mail 2014 toimunud Leedu presidendivalimistel oli Zigmantas Balčytis Leedu Sotsiaaldemokraatliku Partei presidendikandidaat.